Source: https://www.jogiforum.hu/hirek/19000
Timestamp: 2019-07-17 15:20:43
Document Index: 14354659

Matched Legal Cases: ['Bíróság ', 'Bíróság ', 'Bíróság ', 'bíróság ', 'Bíróság ', 'bíróság ', 'bíróság ', 'Kúria ']

Tocsik Mártának több mint félmilliárdot vissza kell fizetnie az ÁPV-nek | hírek | Jogi Fórum ﻿
Tocsik Mártának több mint félmilliárdot vissza kell fizetnie az ÁPV-nek
2008.10.29.
Tocsik Mártának a 804 millió forintos sikerdíjból bruttó 80,7 millió forint jár, 578 millió forintot és annak kamatait vissza kell fizetnie az ÁPV Rt.-nek a Legfelsőbb Bíróság döntése értelmében - közölte a Népszabadság szerdán.
A lap cikkében emlékeztetett arra: Tocsik Márta a kilencvenes évek közepén mintegy 804 millió forint sikerdíjat vett fel az ÁPV Rt.-től. Tisztázódott, nem követett el bűncselekményt, amikor az állam és az önkormányzatok közötti alkut közvetítve tíz százalékos részesedést kapott abból az összegből, amelyet a helyhatóságok elengedtek.
A Legfőbb Ügyészség szerint Tocsik Mártát nem illette meg a sikerdíj, mert nem végzett valódi közvetítői tevékenységet. Ezért perelték a kifizető ÁPV Rt.-t és a pénzt felvevő ügyvédnőt.
A jogásznő állította: a rábízott feladatot ellátta, tehát jár a sikerdíj. A Legfelsőbb Bíróság 2002-ben jogerős rész- és közbenső ítéletében úgy döntött: jogszabályba nem, de jó erkölcsbe ütköznek a szerződések, ezért semmisek.
A cikk kitér arra is, a Fővárosi Bíróság 2007-ben első fokon úgy ítélte meg, hogy 801 millió forintot és annak 1996 óta számított kamatait vissza kell fizetnie, de a táblabíróság 2008-ban úgy határozott, hogy Tocsiknak csak nettó 578 millió forintot és annak 1996 óta számított kamatát kell az ÁPV Rt. részére megfizetnie. Másfelől: bruttó 80,7 millió forint jár neki az elvégzett munkája után. Ezt a döntést hagyta helyben a Legfelsőbb Bíróság kedden.
Az indoklás szerint helyesen jutott az ítélőtábla arra a következtetésre, hogy nem az eredeti tíz, hanem csak egy százalékban határozta meg a Tocsikot megillető jutalék mértékét. A bíróság rámutatott arra is, hogy a Tocsik által a 800 millió forint után már megfizetett 160 millió forint áfa a költségvetést gazdagítja, így ezt az összeget nem kell már az ÁPV Rt. részére megfizetnie.
A Népszabadság beszámolt arról is, hogy Tocsik Márta az idén áprilisig szerepelt az APEH-nél nyilvántartott, tízmillió forint feletti adótartozást felhalmozó magánszemélyek listáján. A keddi felülvizsgálati tárgyaláson a bíróság ismertette azt az APEH-beadványt, amelyből kitűnt: a jogásznőnek már nincs tartozása.
Hidasi Gábor, a jogásznő ügyvédje a lapnak azt mondta: a sikerdíj ügye még nem zárult le. Egyrészt folyamatban van az ÁPV Rt. és a jogásznő közötti jogvita, amelyben Tocsik Márta viszontkeresetet terjesztett elő a vagyonkezelővel szemben, mondván: az nem fizette ki a neki járó teljes összeget. Másrészt azt fontolgatják, mit lehet tenni a kamatok csökkentése érdekében - közölte Hidasi Gábor.
Részletfizetés a bírósági végrehajtási eljárásban - Az engedélyezés esetei - Jogszabályi háttér és gyakorlat (2019.07.16.)
Ma van a Bíróságok Napja - Az ítélkezés augusztus 20-dikáig szünetel - Eljárási szabályok a törvénykezési szünet időszakában (2019.07.15.)
Új kollégiumvezető a Pécsi Törvényszéken - Gelencsér Zoltán kinevezése hat évre szól (2019.07.09.)
Imádkozzunk az igazságszolgáltatás tisztaságáért! - Ferenc pápa meghirdette júliusi imaszándékát - Video-üzenet! (2019.07.08.)
Az új közigazgatási perrendtartás a gyakorlatban - Az alkalmazást vizsgálja a Kúria új konzultációs testülete - Rádióinterjú (2019.07.04.)